# **Tsab Ntawv Qhia Tseeb Rau Tsev Neeg: Cov Kev Pab Tuav Tsam COVID-19 thiab Kev Pab Txhawb Kom Caum Cuag rau Cov Neeg Kawm Ntawv muaj Cov IEP Thaum Muaj Tus Kab Mob Sib Kis Thoob Ntiaj Teb COVID-19**

Thaum lub Yim Hli Ntuj Hnub tim 17, 2020, lub Department of Elementary and Secondary Education (Tuam Tsev Tswj Kev Kawm Ntawv Qib Elementary thiab Secondary) (DESE)) tau tshaj tawm cov lus qhia rau cov tsev kawm ntawv thiab cov cheeb tsam tsev kawm ntawv kom pab cov tsev neeg ua kev pab cov neeg kawm ntawv uas muaj cov Kev Pab Qhia Ntawv Rau Tib Leeg (Individualized Education Programs) (cov IEP) kom rov caum cuag raws li qhov ua tau vim COVID-19 txoj kev cuam tshuam. Cov lus coj qhia no yog hu *Coronavirus (COVID-19) Special Education Technical Assistance Advisory 2021-1 (Tswv Yim Pab Txhawb Txoj Kev Qhia Ntawv Tshwj Xeeb vim Coronavirus (COVID-19):* Cov Kev Pab Tuav Tsam COVID-19 thiab Kev Pab Txhawb Kom Caum Cuag rau Cov Neeg Kawm Ntawv muaj Cov IEP.Koj yuav nrhiav tau cov lus coj qhia rau ntawm no: [www.doe.mass.edu/sped/advisories/2021-1-covid-compservices.docx](http://www.doe.mass.edu/sped/advisories/2021-1-covid-compservices.docx).

Daim Ntawv Qhia Tseeb yuav nthuav cov ntsiab lus tseem ceeb hauv DESE cov lus coj qhia rau cov tsev neeg. DESE xav txhawb kom cov tsev neeg muaj kev sib nug moo nrog koj tus me nyuam cov xib fwb thiab cov neeg tuav hauj lwm khiav tsev kawm ntawv, thiab muaj kev sib tham txog cov lus coj qhia tshiab txhais li cas rau koj thiab koj tus me nyuam. Yog tias koj koom nrog [Special Education Parent Advisory Council](https://fcsn.org/masspac/sepac-basic-toolkit/advising-the-district/) (SEPAC), koj puav leej mus koom tes tau nrog koj lub tsev kawm ntawv thiab lub cheeb tsam tsev kawm ntawv los npaj thiab teeb tsa cov kev cai thiab kev xyaum coj uas yuav pab tau *tag nrho* cov neeg kawm ntawv IEP, nrog rau koj tus me nyuam ntxiv.

\_\_\_\_\_\_\_\_\_\_\_\_\_\_\_\_\_\_\_\_

## **Koj tus me nyuam txoj cai Siv lawv qhov IEP thiab tau Free and Appropriate Public Education (Kev Kawm Ntawv Dawb thiab Tsim Nyog) (FAPE)**

Nws tseem ceeb rau koj kom paub txog cov cai kev qhia ntawv tshwj xeeb [special education law](http://www.doe.mass.edu/sped/videos/parents-guide/index.html#/)s yeej hais tias txhua tus neeg kawm ntawv uas muaj qhov IEP yuav tsum tau Free and Appropriate Public Education (Kev Kawm Ntawv Dawb thiab Tsim Nyog) (FAPE). Teb Chaws Asmeskas Tuam Tsev Tswj Kev Kawm Ntawv yeej tau plov meej tias cov neeg kawm ntawv IEP yuav tsum tau txais FAPE txawm yog muaj tus kab mob kis thoob ntiaj teb. Tiam sis, FAPE yuav zoo txawv vim yog tus kab mob COVID-19. Piv txwv, kom tiv thaiv tau txoj kev noj qab haus huv thiab kev nyab xeeb ntawm cov neeg kawm ntawv thiab lawv cov xib fwb, thaum cov tsev kawm ntawv raug kaw rau lub caij ntuj tshiab tej zaum koj tus me nyuam tau txais cov kev qhia ntawv tshwj xeeb thiab cov kev pab cuam los ntawm txoj kev siv lub tshuab koos pib tawj los sis lub xov tooj, uas tsis yog nyob rau hauv chav kawm ntawv.

## **Cov Ntsiab Lus Txhais**

Nyob rau hauv cov lus coj qhia rau cov tsev kawm ntawv thiab cov cheeb tsam tsev kawm ntawv, DESE txhais qhia peb hom kev pab rau koj cov neeg kawm ntawv IEP kom rov zoo li qub vim yog tus kab mob kis thoob ntiaj teb cuam tshuam txoj kev kawm ntawv thaum tus Tswj Kav Hau Xeev Governor [ordered (yuam)](https://www.mass.gov/info-details/covid-19-updates-and-information) kom txiav tu txoj kev qhia ntawv tim ntsej tim muag, uas tau pib txij thaum lub Peb Hlis Ntuj 2020 los lawm:

1. **Kev Pab Txhawb Kom Caum Cuag Kev Kawm Ntawv**

Cov tsev kawm ntawv thiab cov cheeb tsam tsev kawm ntawv yuav muab txoj kev pab txhawb no rau tag nrho cov neeg kawm ntawv, nrog rau cov neeg kawm ntawv uas muaj cov IEP, kom pab lawv rov kawm tau cov txuj ci thiab tswv yim uas lawv plam thaum txiav tu txoj kev qhia ntawv tim ntsej tim muag hauv caij ntuj tshiab vim yog tus kab mob kis thoob ntiaj teb, thiab kom pab lawv muaj txoj kev ruaj siab thiab kev sib raug zoo.

1. **Cov Kev Pab Tuav Tsam COVID-19**

Yuav muaj cov kev qhia ntawv tshwj xeeb thiab cov kev pab ntxiv rau koj tus me nyuam cov kev pab IEP uas yeej muaj lawm. Yog tias koj tus me nyuam poob qab los sis kawm tsis tau zoo ntxiv kom caum cuag lawv cov hom phiaj ntawm qhov IEP vim yog tus kab mob kis thoob ntiaj teb, yuav tsi ntsees xyuas txog cov kev ncua lig, kev cuam tshuam, kev txiav tu los sis kev muab cuag tsis tau cov kev pab ntawm qhov IEP no.

1. **Cov Kev Pab IEP Tshiab**

Koj tus me nyuam yuav tau muaj cov kev pab qhia ntawv tshwj xeeb ntxiv kom duav rau cov kev tu ncua tshiab. Yog tias yuav tau muaj, cov no yog hu ua "Cov Kev Pab IEP Tshiab" thiab koj tus me nyuam Pab Neeg Teev Tsa IEP yuav sib tham thiab muab ntxiv cov kev pab tshiab no rau koj tus me nyuam qhov IEP.

## **Kev saib cov neeg kawm ntawv tseem ceeb**

Txawm tias txoj kev cia li hloov mus qhia ntawv thiab muab kev pab nyob sib nrug deb puas raug tag nrho cov neeg kawm ntawv los qee cov neeg kawm ntawv uas muaj cov IEP yuav ntsib cov kev cov nyom no heev tshaj lwm cov. DESE thov kom cov tsev kawm ntawv thiab cov cheeb tsam tsev kawm ntawv xub saib qee cov neeg kawm ntawv thaum lawv txiav txim txog cov kev tu ncua ntawm cov kev pab no. Cov pab pawg neeg kawm ntawv kiag yog:

* Cov neeg kawm ntawv uas muaj cov kev tu ncua nyuab thiab loj heev:
	+ Cov neeg kawm ntawv uas twb yeej pom tias yog "cov yuav tau pab ntau heev tshaj" los ntawm qhov txheej txheem IEP ntawm tsab ntawv muaj npe “ [Primary Disability/Level of Need-PL 3](http://www.doe.mass.edu/sped/iep/forms/english/pl3.doc).”Tus neeg kawm ntawv qib kev tu ncua yog nyob ntawm (1) tus neeg kawm ntawv tau txais cov kev pab nyob rau qhov twg (nyob sab hauv los sab nraum chav qhia ntawv); (2) seb cov kev pab puas yog tau los ntawm cov xib fwb qhia ntawv, cov xib fwb qhia ntawv tshwj xeeb, cov qhia tshaj lij pab, los sis cov neeg muab kev pab uas txuam nrog;thiab (3) feem sij hawm thaum hnub kawm ntawv uas tus neeg kawm ntawv yuav tau cov kev pab qhia ntawv tshwj xeeb.
	+ cov neeg kawm ntawv uas tsis muaj peev xwm koom tau txoj kev qhia ntawv nyob sib nrug deb vim yog lawv tsis taus los sis tsis muaj cov tshuab hluav taws xob;
	+ cov neeg kawm ntawv uas yuav tsum muaj khoom pab txhawb xwb thiab tshuab txhawb kev sib txuas lus raws hauv augmentative communication (AAC);
	+ cov neeg kawm ntawv uas tsis muaj vaj tse nyob;
	+ cov neeg kawm ntawv nyob nrog niam qhuav txiv qhuav los sis chaw tu xyuas; thiab
	+ cov neeg kawm ntawv uas yeej pom tias yog Cov Neeg Kawm Lus Askiv;
* Cov me nyuam hnub nyoog yau tsis tau mus kawm ntawv uas yeej tsim nyog tau cov kev ntsuas los sis ncua lig los sis cuam tshuam txoj kev pib muaj cov kev pab qhia ntawv tshwj xeeb ua ntej hnub nyoog kawm tau ntawv; thiab
* Cov neeg kawm ntawv uas muaj 22 xyoos thaum lub caij txiav tu txoj kev qhia ntawv tim ntsej tim muag los sis cov uas yuav muaj 22 xyoos hauv thawj peb lub hlis ntawm xyoo kawm ntawv 2020-2021, thiab cov uas hloov cov kev kawm vim yog muaj kev cuam tshuam los sis kev raug txiav tawm ua ntej lawv hnub nyoog dhau.

Lub Tuam Tsev tau pom zoo kom cov niam txiv thiab Pab Neeg Teev Tsa IEP ua hauj lwm ua ke txiav txim txog Cov Kev Pab Tuav Tsam COVID-19 rau cov pab pawg neeg kawm ntawv tseem ceeb heev no.

Rau cov neeg kawm ntawv uas tsis nyob rau cov pab pawg tseem ceeb heev no, neeg ua hauj lwm hauv tsev kawm ntawv yuav siv sij hawm los soj xyuas koj tus me nyuam seb lawv swm rau txoj kev kawm ntaub ntawv tshiab zoo li cas thaum lub caij nplooj ntoos zeeg no. Lawv yuav puav leej xyuas cov ntaub ntawv thiab sib tham nrog koj txog cov kev tu ncua ntawm koj tus me nyuam txoj kev kawm ntawv thiab kev siab ntsws. Cov tsev kawm ntawv thiab cov cheeb tsam tsev kawm ntawv yuav ua hauj lwm nrog koj kom paub tseeb tias koj tus me nyuam yeej tau cov kev pab thiab kev txhawb uas lawv tsim nyog tau.

## **Pib nrog cov ntaub ntawv teev cia**

Txhua cov kev txiav txim txog Cov Kev Pab Tuav Tsam COVID-19 uas koj tus me nyuam yuav tau muaj yuav tsum yog haum tau tib leeg thiab raws li cov ncauj lus thiab ntaub ntawv uas teev muaj. Vim yog koj tus me nyuam tau nyob nrog koj thawm hnub mus peb plaub lub hlis lawm, cov tsev kawm ntawv thiab cov cheeb tsam tsev kawm ntawv yuav sau ua ke tej ntaub ntawv thiab ncauj lus ntawm koj ua ntej. Koj qhia tau cov ncauj tseem ceeb rau koj cov khub hauv tsev kawm ntawv txog koj tus me nyuam txoj kev muab cuag kev kawm, kev raus tes, kev tswm xeeb, kev coj yam ntxwv, kev txawj zuj zus, cov txuj ci, cov kev paub hauv vaj tse, thiab tus kab mob kis thoob ntiaj teb COVID-19 muaj feem xyuam li cas rau lawv. Pab Neeg Teev Tsa yuav tau kawm ntawm koj txog koj tus me nyuam seb nws puas ntsib teeb meem muab cuag cov kev pab thaum nyob nrug deb, vim yog cov teeb meem nrog xaim iv taws nej los sis cov khoom tshuab hluav taws xob koos pib tawj, vim yog koj tus me nyuam yuav tsum tau muaj neeg txhais lus los sis cov ntaub ntawv txhais, los sis vim lwm cov laj thawj.

Tom qab koj tus me nyuam Pab Neeg Teev Tsa IEP (uas xam muaj koj nrog) muab tag nrho cov ncauj lus thiab ntaub ntawv los saib txog koj tus me nyuam cov hom phiaj kev kawm ntawm qhov IEP, Pab Neeg Teev Tsa yuav txiav txim seb koj tus me nyuam puas yuav tau muaj cov kev pab thiab cov kev txhawb no.

## **Kev txiav txim txog yam kev txhawb uas koj tus me nyuam yuav tau muaj**

DESE pom zoo kom koj thiab lwm cov tswv cuab uas muaj npe hauv Pab Neeg Teev Tsa IEP siv cov nqe lus nug li no los coj koj cov kev sib tham hauv lub rooj sib ntsib ntawm Pab Neeg Teev Tsa. Tsis tsim nyog yuav tau nug txhua nqe thiab teb thiaj li txiav txim tau txog koj tus me nyuam txoj kev yuav tsum tau muaj Cov Kev Pab Tuav Tsam COVID-19.

1. Puas muaj tej yam kev pab ntawm koj tus me nyuam qhov IEP uas tsis muab? Puas muaj tej yam kev pab ntawm qhov IEP uas koj tus me nyuam muab siv tsis tau vim nyob nrug deb uas thaum muab txoj kev qhia ntawv tim ntsej tim muag txiav tu?
2. Koj tus me nyuam puas plam tej txuj ci dab tsi?
3. Koj tus me nyuam puas poob qab ntawm cov hom phiaj hauv qhov IEP?
4. Koj tus me nyuam puas poob qab ntawm cov kev kawm ntaub ntawv?
5. Koj tus me nyuam puas yuav tau muaj cov kev txhawb thiab/los sis cov kev pab mus ib ntus kom nws rov caum cuag txij li thaum lawv tsis nyob nrug deb muab cuag cov kev pab?
6. Koj lub tsev kawm ntawv los sis cheeb tsam tsev kawm ntawv yuav muaj Cov Kev Txhawb Kom Caum Cuag Kev Kawm Ntawv dab tsi? Cov Kev Txhawb Kom Caum Cuag Kev Kawm Ntawv puas txaus los pab kom koj tus me nyuam rov qab kawm tau cov txuj ci thiab kev txawj uas puas raug vim yog txoj kev kawm ntawv tim ntsej tim muag raug ncua los ntawm tus kab mob COVID-19?
7. Koj tus me nyuam puas yuav tau muaj Cov Kev Pab Tuav Tsam COVID-19? Hom dab tsi? Npaum li cas? *Nws tseem ceeb yuav tau faj seeb txog tias cov kev pab no yuav tsis muaj txwm nkaus li cov sij hawm IEP uas lawv tau plam; tiam sis cov kev pab yuav pab tau koj tus me nyuam cov kev tu ncua.* Lub hom phiaj ntawm Cov Kev Pab Tuav Tsam COVID-19 yog pab kom koj tus me nyuam rov qab caum cuag txoj kev kawm ntawv vim yog tus kab mob kis thoob ntiaj teb COVID-19 txoj kev cuam tshuam. Koj thiab lwm cov tswv cuab hauv pab neeg teev tsa IEP yuav tau sib tham txog cov hom kev pab twg thiaj li tsim nyog pab tau li ntawd tiag.
8. Koj tus me nyuam puas yuav tau muaj Cov Kev Pab IEP? Hom dab tsi? Npaum li cas? Koj yuav tau txiav txim nrog koj cov khub hauv tsev kawm ntawv seb koj tus me nyuam puas tsim nyog raug kev rov ntsuas dua los sis ntsuas tshiab yog tias tsis tau ntsuas txog koj tus me nyuam rau ib yam kev tsis taus tshiab uas xav tias muaj.

## **Kev muaj lub rooj sib ntsib nrog Pab Neeg Teev Tsa IEP los sis sib tham nrog lub cheeb tsam tsev kawm ntawv yam tsis muaj Pab Neeg Teev Tsa IEP**

Muaj ob txoj kev uas uas koj thiab lub cheeb tsam tsev kawm ntawv sib tham thiab txiav txim seb koj tus me nyuam txoj kev tsim nyog muaj Cov Kev Pab Tuav Tsam COVID-19. Thawj txoj kev yog muaj lub rooj sib ntsib nrog pab neeg teev tsa IEP. Muaj tau lub rooj sib ntsib nrog tag nrho pab neeg teev tsa IEP, los sis yog koj xav tias tsis tsim nyog muaj lub rooj sib ntsib nrog txhua tus hauv Pab Neeg Teev Tsa IEP, koj yeej sib ntsib tau nrog qee cov tswv cuab hauv Pab Neeg Teev Tsa. Piv txwv, tej zaum koj xav tias tsuav koj muaj cov ntaub ntawv ntsuas txog koj tus me nyuam txoj kev kawm lej lawm ces koj tsis tag ntsib nrog tus xib fwb qhia lej, txawm tias tus xib fwb ntawd yeej ib txwm koom nrog Pab Neeg Teev Tsa lub rooj sib ntsib. Lub tsev kawm ntawv yuav tsum tau koj txoj kev tso cai thiaj muaj lub rooj sib ntsib txog IEP yog tsis muaj cov tswv cuab uas ib txwm muaj tuaj koom.

Lwm txoj kev taug yog rau koj thiab lub cheeb tsam tsev kawm ntawv ua ke xaiv tsis muaj lub rooj sib ntsib txog IEP thiab tsuas sib tham nrog koj lub tsev kawm ntawv txog koj tus me nyuam txoj kev tsim nyog tau Cov Kev Pab Tuav Tsam COVID-19. Yog li no, tej zaum koj yuav xav tias yuav pab tau koj tus me nyuam cov kev tu ncua txhij txhua thiab zoo dua yog cia li sib tham nrog koj lub tsev kawm ntawv xwb. Nws yog tus niam txiv txoj kev txiav txim hla lub rooj sib ntsib txog IEP thiab sib tham txog tus me nyuam txoj kev tsim nyog muaj Cov Kev Pab Tuav Tsam COVID-19 nrog tus neeg tuav hauj lwm khiav tsev kawm ntawv. Yog koj txiav txim tias tsis tsim nyog muaj lub rooj sib ntsib txog IEP, koj lub cheeb tsam tsev kawm ntawv yuav nrog koj sau tseg qhov no cia. Lub cheeb tsam tsev kawm ntawv yuav puav leej muab teev tseg cia txhua txoj kev txiav txim txog cov kev pab los sis kev txhawb raws li piav qhia nram no.

## **Kev teev cia yam kev txhawb uas koj tus me nyuam yuav tau muaj**

Yuav teev cia sib txawv rau cov hom kev pab txhawb uas koj tus me nyuam yuav tau muaj.

1. Txhua tus me nyuam siv tau **Cov Kev Txhawb Kom Caum Cuag Kev Kawm Ntawv** uas lawv lub tsev kawm ntawv muaj. Cov tsev kawm ntawv thiab cov cheeb tsam tsev kawm ntawv tsis raug yuam kom sau tseg thiab tsis tag teev qhia cov kev txhawb kom caum cuag kev kawm ntawv uas koj tus me nyuam tau, tiam sis nws yog ib lub tswv yim zoo yog muaj kev sib tham txog cov kev pab no nrog koj tus me nyuam Pab Neeg Teev Tsa IEP. Yog tias koj muaj lus nug txog cov kev txhawb kom caum cuag kev kawm ntawv, nws yog ib lub tswv yim zoo mus cuag koj tus me nyuam tus xib fwb los sis tus hau tswj xyuas tsev kawm ntawv kom paub ntxiv seb lub tsev kawm ntawv pab li cas rau txhua tus me nyuam uas yuav rov qab mus kawm ntawv thaum lub caij nplooj ntoos zeeg no.
2. Yog tias koj thiab lwm cov tswv cuab ntawm koj tus me nyuam pab neeg teev tsa IEP pom zoo hauv ib lub rooj sib ntsib txog IEP los sis hauv ib txoj kev sib tham tias koj tus me nyuam tsim nyog yuav tau muaj **Cov Kev Pab Tuav Tsam COVID-19**, lub cheeb tsam tsev kawm ntawv yuav tsum teev cia cov hom kev pab thiab yuav muaj qhov (cov) kev pab ntau npaum li cas, yuav tau qhov (cov) kev pab pes tsawg zaus thiab yuav kav mus ntev npaum li cas, thiab yuav tswj xyuas koj tus me nyuam txoj kev kawm tau zuj zus li cas, thiab seb puas yuav tau muaj tsheb thauj mus cuag cov kev pab no. Lub cheeb tsam tsev kawm ntawv yuav siv DESE tsab ntawv, [Notice of Proposed School District Action/N1 (Tsab Ntawv Faj Seeb Txog Cheeb Tsam Tsev Kawm Ntawv Txoj Kev Txiav Txim)](http://www.doe.mass.edu/sped/iep/forms/english/n1.docx), los sis cov ncauj lus teev hauv rooj sib ntsib, thiab luam ib tsab rau koj ua koj hom lus.

Hauv lub xyoo kawm ntawv no, koj tus me nyuam yuav tau Cov Kev Pab Tuav Tsam COVID-19 tim ntsej tim muag los sis nyob kom sib nrug deb.

1. Yuav muab teev cia **Cov** **Kev Pab IEP Tshiab** uas koj tus me nyuam yuav tau muaj vim yog muaj kev tsis taus tshiab rau ntawm [IEP form (Tsab ntawv teev IEP)](http://www.doe.mass.edu/sped/iep/forms/english/iep1-8.docx) los sis [IEP Amendment Form (Tsab Ntawv Kho Hloov IEP)](http://www.doe.mass.edu/sped/iep/forms/english/iep-a1-a2.docx).

## **Yog tias koj xav kom lub tsev kawm ntawv ntsuas kom paub seb koj tus me nyuam puas tsim nyog tau cov kev pab qhia ntawv tshwj xeeb, tiam sis qhov txheej txheem raug ncua lawm vim yog COVID-19**

Thaum cia li muab cov tsev kawm ntawv kaw vim yog tus kab mob kis thoob ntiaj teb, cov tsev kawm ntawv tsis muaj peev xwm ntsuas tau cov neeg kawm ntawv tim ntsej tim muag. Qhov no yeej muaj tseeb rau cov neeg kawm ntawv txhua qib hnub nyoog, txawm yog cov yuav pib mus kawm ntawv los sis cov loj dua. Txij li no mus, cov cheeb tsam tsev kawm ntawv yuav tsum ntsuas kom paub kev tsim nyog tau cov kev pab qhia ntawv tshwj xeeb tiav sai li sai tau, thiab sib tham nrog koj txog lub caij nyoog rau txoj kev ntsuas thiab teem muaj cov rooj sib ntsib txog IEP kom koj paub tias koj tus me nyuam puas tsim nyog tau kev pab, thiab kom cov neeg kawm ntawv tau txais cov kev pab uas lawv yuav tsum tau muaj.

Yog tias txoj kev ntsuas pom tias koj tus me nyuam yeej tsim nyog tau cov kev pab qhia ntawv tshwj xeeb, Pab Neeg Teev Tsa IEP yuav tsim muaj qhov IEP rau koj tus me nyuam. Thaum koj thiab lwm cov tswv cuab hauv Pab Neeg Teev Tsa IEP sib tham txog koj tus me nyuam cov kev tu ncua hauv lub rooj sib ntsib, ib txoj kev txiav txim uas nej yuav tau txiav ua ke yog seb koj tus me nyuam puas yuav tau muaj Cov Kev Pab Tuav Tsam COVID-19 vim yog cov ncua rau txoj kev ntsuas thiab rooj sib tham txog IEP. Qhov no muaj tseeb rau txhua tus neeg kawm ntawv uas nyuam qhuav tsim nyog tau cov kev pab qhia ntawv tshwj xeeb uas txoj kev txiav txim raug ncua vim yog tus kab mob kis thoob ntiaj teb, nrog rau cov me nyuam yaus uas raug xa mus cuag Early Intervention (Kev Cuam Tshuam Ntxov) (EI).

## **Yog koj tus me nyuam tsiv tawm ntawm ib lub cheeb tsam tsev kawm ntawv mus rau lwm lub los sis yuav mus kawm ib lub tsev kawm ntawv muaj tswv tshiab los sis mus kawm kev ua hauj lwm**

Yog tias koj tus me nyuam yuav mus kawm rau hauv ib lub cheeb tsam tsev kawm ntawv, lub tsev kawm ntawv muaj tswv, los sis kawm kev ua hauj lwm rau lub xyoo 2020-21 uas txawv lub cheeb tsam tsev kawm ntawv los sis lub tsev kawm ntawv thaum Caij Ntuj Tshiab 2020, ces lub cheeb tsam tsev kawm ntawv los sis lub tsev kawm ntawv tshiab yog lub muaj txoj luag num yuav tsum muaj Pab Neeg Teev Tsa IEP sib tham kom txiav txim seb koj tus me nyuam puas yuav tau muaj Cov Kev Pab Tuav Tsam COVID-19 thiab/los sis Cov Kev Pab IEP Tshiab. Lub cheeb tsam tsev kawm ntawv los sis lub tsev kawm ntawv tshiab yuav tau caw ib tug neeg sawv cev hauv koj lub cheeb tsam tsev kawm ntawv los sis lub tsev kawm ntawv qub tuaj mus kooom kev sib tham vim yog cov cheeb tsam tsev kawm ntawv qub yuav yog cov them rau Cov Kev Pab Tuav Tsam COVID-19.

## **Yog tias koj tus me nyuam mus kawm rau hauv ib lub koom haum los sis tsev qhia ntawv tshwj xeeb uas tau kev pom zoo**

Yog tias koj tus me nyuam mus kawm ntawv rau hauv ib qho chaw kawm ntawv tsis nyob hauv lub cheeb tsam tsev kawm ntawv, lub cheeb tsam tsev kawm ntawv uas muaj lub luag num muab txoj kev pab qhia ntawv tshwj xeeb rau koj tus me nyuam yuav yog lub yuav tau muaj kev sib ntsib txog IEP. Lub cheeb tsam tsev kawm ntawv yuav ua hauj lwm nrog lub koom haum los sis lub tsev qhia ntawv tshwj xeeb uas tau kev pom zoo kom paub tseeb tias Pab neeg teev tsa yeej muaj tag nrho cov ncauj lus uas lawv yuav tau muaj thiaj ntsuas tau seb koj tus me nyuam puas yuav tau muaj Cov Kev Pab Tuav Tsam COVID-19 los sis Cov Kev Pab IEP Tshiab.

Koj lub cheeb tsam tsev kawm ntawv yuav tsum muaj ib tug neeg sawv cev rau lub koom haum los sis lub tsev qhia ntawv tshwj xeeb uas tau kev pom zoo los tuav tswv yim sib tham txawm yog koj txiav txim tsis muaj lub rooj sib ntsib txog IEP thiab yeem sib tham txog koj tus me nyuam cov kev tu ncua nrog ib tug neeg tuav hauj lwm khiav tsev kawm ntawv.

## **Yog tias koj tus me nyuam muaj los sis yuav muaj 22 xyoos rau thaum lub Peb Hlis Ntuj Hnub tim 17 mus txog lub Kaum Ob Hlis Ntuj tim 23, 2020**

Yog tias koj tus me nyuam yuav muaj 22 xyoos thaum lub Kaum Ob Hlis Ntuj tim 23 los sis twb yeej muaj 22 xyoos thaum cov tsev kawm ntawv raug kaw lawm, koj thiab lwm cov tswv cuab hauv pab neeg teev tsa IEP ua hauj lwm ua ke tau los txav koj tus me nyuam mus ua lub neej li neeg laus kom npliag npaum li npliag tau. DESE cov lus coj qhia pom tias nws tseem ceeb yuav tau muaj lub rooj sib ntsib txog IEP, txawm yog koj tus me nyuam lub hnub yug rau 22 xyoos twb dhau lawm, yog tias:

1. Koj tus me nyuam tsis muaj peev xwm mus cuag tau cov kev pab vim yog txoj kev qhia ntawv tim ntsej tim muag cia li raug muab txiav tu.
2. Koj tus me nyuam poob qab los sis caum tsis cuag kom muaj peev xwm kawm tau zoo thaum lub sij hawm nyob sib nrug deb kawm ntawv.
3. Koj tus me nyuam muaj teeb meem cov nyom heev nrog cov kev txav thiab kev hloov ntawm txoj kev taug txhua hnub, thiab muaj kev txhawj xeeb tias yog muab txoj kev qhia ntawv tim ntsej tim muag txiav tu ces yuav raug muab nws txav mus rau ib lub koom haum muab cov kev pab rau neeg laus yog tias tsis muaj cov kev qhia ntawv ntxiv lawm.
4. Tsis tau muaj kev sib cuag, los sis sim muaj kev sib cuag yog qhov tsawg kawg nkaus, nrog cov koom haum pab neeg laus muaj feem xyuam xws li Rehabilitation Commission (Koom Haum Pab Kom Rov Ua Tau Lub Neej Li Qub) (MRC), lub Department of Developmental Services (Tuam Tsev Tswj Xyuas Cov Kev Pab Rau Cov Kev Loj Hlob) (DDS), los sis lub Department of Mental Health (Tuam Tsev Tswj Xyuas Kev Noj Qab Haus Huv Txog Siab Ntsws/Hlwb) (DMH).
5. Koj thiab koj tus me nyuam tsis muaj peev xwm ua raws tau cov kev pab txav chaw nrog cov koom haum pab neeg laus vim yog COVID-19 los sis lub (cov) koom haum pab neeg laus tsis muaj peev xwm ua tau raws li cov kev pab txav chaw uas teev muaj nrog koj vim yog COVID-19.
6. Xav kom koj tus me nyuam muaj txhij cov kev ntsuas laj lim tswv yim ua ntej lawv lub hnub yug 22 xyoos tiam sis tsis muaj peev xwm ua tau vim txoj kev qhia ntawv tim ntsej tim muag rau txiav tu.

Vim yog koj tus me nyuam loj dua 14 xyoos lawm, koj tus me nyuam thiaj li raug caw tuaj koom lub rooj sib tham txog IEP thiab. Yog tiav lawv tau txais cov kev pab los ntawm lub koom haum pab neeg laus, lub cheeb tsam tsev kawm ntawv yuav caw ib tug neeg sawv cev hauv lub koom haum ntawd tuaj koom thiab. Nws tseem ceeb uas cov neeg ua hauj lwm hauv tsev kawm ntawv thiab hauv lub koom haum sib tham thiab koom tes nrog koj pab koj tus me nyuam.

Nyob rau hauv lub rooj sib tham, koj, koj tus me nyuam, thiab lwm cov tswv cuab hauv Pab Neeg Teev Tsa IEP yuav xam txog koj tus me nyuam cov kev tu ncua ntawm txoj kev txav chaw thiab cov tswv yim mus ua lub neej li neeg laus.

Nco ntsoov tias koj puav leej muaj txoj kev thov tau kom tsis txhob muaj lub rooj sib ntsib txog IEP, yog koj xav tias txoj kev sib tham raws li piav qhia hauv Daim Ntawv Qhia Tseeb no yuav pab tau koj tus me nyuam cov kev tu ncua, los sis koj xav tias koj tus me nyuam twb txav tau zoo mus ua lub neej li neeg laus lawm thiab tsis tag yuav muaj cov kev pab los ntawm lub tsev kawm ntawv lawm.

## **Cov kev cai lij choj**

Yog tias koj xav paub ntxiv txog koj thiab koj tus me nyuam cov cai, thov xyuas [*Parent's Notice of Procedural Safeguards (Tsab Ntawv Faj Seeb Txog Txheej Txheem Ceev Kev Ruaj Ntseg Rau Niam Txiv)*](http://www.doe.mass.edu/sped/prb/). Yog tias koj tsis pom zoo nrog lwm cov tswv cuab hauv pab neeg teev tsa IEP, koj muaj txoj kev xaiv tau qee cov kauj ruam. Piv txwv, koj zwm tau kev tsis txaus siab mus rau DESE [Problem Resolution System (Txoj Kev Daws Teeb Meem)](http://www.doe.mass.edu/prs/).Los sis, koj hu cuag tau [Bureau of Special Education Appeals (Koom Haum Lis Kev Txiav Txim Dua Txog Kev Qhia Ntawv Tshwj Xeeb)](https://www.mass.gov/orgs/bureau-of-special-education-appeals) (BSEA) mus thov kom tswj xyuas lub rooj sib ntsib nrog Pab Neeg Teev Tsa IEP, muaj [mediation (kev sib hais kom haum xeeb)](https://www.mass.gov/mediation-at-the-bsea), thiab/los sis [due process hearing (kev sib hais ncaj ncees)](https://www.mass.gov/due-process-hearings).

## **Yog koj muaj lus nug txog DESE cov lus coj qhia**

Yog muaj lus nug txog Daim Ntawv Qhia Tseeb no los sis tsab ntawv teev cov lus coj qhia *Coronavirus (COVID-19) Special Education Technical Assistance Advisory 2021-1* (*Coronavirus (COVID-19)* Tswv Yim Pab Txhawb Txoj Kev Qhia Ntawv Tshwj Xeeb rau 2021-1) Cov Kev Pab Tuav Tsam COVID-19 thiab Kev Pab Txhawb Kom Caum Cuag rau Cov Neeg Kawm Ntawv muaj Cov IEP, thov hu rau DESE Lub Chaw Daws Teeb Meem ntawm 781-338-3700 los sis compliance@doe.mass.edu. Xav paub cov lus coj qhia thiab ncauj lus ntxiv txog kev qhia ntawv tshwj xeeb thaum muaj tus kab mob kis thoob ntiaj teb COVID-19, thov mus xyuas DESE qhov [webpage (Vas sab)](http://www.doe.mass.edu/covid19/sped.html)txog Coronavirus/COVID-19 kev qhia ntawv tshwj xeeb.